ועדת הכנסת, כנסת 24, פרוטוקול מספר 33, 2021-10-31 12:00

ניר אורבך: צוהריים טובים, שבוע טוב, אני מתכבד לפתוח את ישיבת ועדת הכנסת.

ניר אורבך: היום יום ראשון, כ"ה בחשוון התשפ"ב – 31.10.2021, על סדר היום: פנית יושב-ראש הכנסת בדבר שינוי בשעת פתיחת ישיבת הכנסת ביום שני, כ"ו בחשוון התשפ"ב – 1 בנובמבר 2021.

ניר אורבך: לפני שאני אעביר את רשות הדיבור למזכירת הכנסת הגברת ירדנה מלר, אני רוצה לפתוח בכמה מילים.

ניר אורבך: אני באמת נרגש לפתוח את השבוע המשמעותי הזה.

ניר אורבך: אחרי כמעט שלוש שנים שבהן לא הצביעו על חוק תקציב, סוף סוף השבוע - -

שלמה קרעי: אתה עמוק עמוק בשקר, ניר.

מיכאל מלכיאלי: איך אמר לי מישהו?

מיכאל מלכיאלי: תאמין בבלוף, אל תשווק את זה.

ניר אורבך: אחרי שלוש שנים בהן לא הצביעו על חוק תקציב, סוף סוף השבוע אנחנו הולכים לעשות את זה שוב.

ניר אורבך: זו בשורה למשק הישראלי, לכלכלה הישראלית ולאזרחי ישראל.

שלמה קרעי: ניר, אתה מסוגל להגיד את השקר לא מתוך הכתוב?

ניר אורבך: אני יודע שיש חלקים בחוק ההסדרים ובחוק התקציב שמצריכים הסבר לציבור וקל לעשות עליהם קמפיין.

ניר אורבך: חובת ההסברה היא עלינו, וכך נעשה.

ניר אורבך: כמו בכל תקציב יש חלקים שמרגישים כי הם נפגעים ממנו יותר, יש חלקים שמרוויחים ממנו.

ניר אורבך: השתדלנו בכל יכולתנו למצוא איזונים ולאפשר לכל אזרח לחיות פה בכבוד.

ניר אורבך: צריך לזכור, אנחנו אחרי כמעט שנתיים של מגפת קורונה.

ניר אורבך: אמנם ברוך השם נראה שאנחנו בכיוון הנכון ואנחנו מנצחים את המגפה, ואמנם את הגל האחרון הצלחנו לעבור ללא סגר, אבל עדיין יש צורך לממן את כל מה שעברנו ולהתכונן לבאות.

ניר אורבך: מדובר במגפה לא צפויה, עם אויב אכזרי, וחשוב שנגיע מוכנים לכל תרחיש.

ניר אורבך: גם זה, לצערי, עולה כסף.

שלמה קרעי: באזרחים אתה כולל גם את אזרחי עזה?

ניר אורבך: אנחנו חיים במדינה קטנה.

ניר אורבך: יש לנו אוכלוסיות ממגזרים שונים ומגוונים, יש לנו צרכים שאין להרבה מדינות בעולם, ויש בנו את הרצון העז להיות הכי טובים שיש ותמיד עם רגישות חברתית למגוון שאנחנו חיים בו.

ניר אורבך: כל חבר כנסת שמגיע למשכן מגיע עם ציבור ישראלי שעומד מאחוריו ומצפה שידאגו לו.

ניר אורבך: יהיה שבוע קשוח.

ניר אורבך: הרבה רעשי רקע וקמפיינים יובילו את השבוע הזה, אבל אנחנו בטוחים בעצמנו ונחושים לעשות את מה שטוב לעם ישראל.

ניר אורבך: מגיע לאזרחי מדינת ישראל מדינה מתפקדת ומשרדי ממשלה מתפקדים שבאים לעבוד בשביל האזרח.

שלמה קרעי: גם משרד ראש ממשלה חלופי, וגם שרים בלי תיק.

ניר אורבך: התקציב, בעזרת השם, יעבור השבוע.

ניר אורבך: אנחנו מתכוננים לשבוע וערוכים למשימה.

אורית סטרוק: לאן הוא יעבור?

אורית סטרוק: לעזה?

ניר אורבך: לא.

שלמה קרעי: לחתולים ולראזי חמד.

ניר אורבך: אנחנו מאמינים שאנחנו עושים טוב למדינת ישראל ולאזרחי ישראל.

ניר אורבך: אני רוצה לסיים בדבריו של הרב קוק, שבעזרת השם את החוק שלו נמשיך ונקדם.

מיכאל מלכיאלי: מייסד הרבנות הראשית.

ניר אורבך: תודה לך, חבר הכנסת מלכיאלי, אני מבסוט עליך.

אורית סטרוק: לכן נרמוס אותה.

שלמה קרעי: וניכנס באמ-אימא של הרבנות הראשית.

שלמה קרעי: איך אתה מעז להזכיר את הרב קוק על דל שפתך?

ניר אורבך: חבר הכנסת קרעי, אתה לא תלמד אותי אם אני כן או לא אומר את הרב קוק על דל שפתיי.

ניר אורבך: את מה שאני עברתי עם הערכים שקרובים לרב קוק אתה עוד הרבה שנים לא תעבור.

שלמה קרעי: אתם מחריבים את כל היסודות שהוא בנה במדינה הזאת.

ניר אורבך: אסיים בדבריו של הרב קוק, שאת החוק שלו, בעזרת השם, נמשיך ונקדם אחרי העברת התקציב.

ניר אורבך: "האהבה הגדולה שאנו אוהבים את אומתנו, לא תסמא את עינינו מלראות את כל מומיה, אך גם אחרי הביקורת היותר חופשית.

ניר אורבך: .

ניר אורבך: כולך יפה רעייתי".

ניר אורבך: אנחנו לא חפים מביקורת, אנחנו יודעים שעוד יש דברים לתקן, אבל בשביל זה אנחנו כאן.

ניר אורבך: הגענו לעבוד למען אזרחי ישראל.

ניר אורבך: מזכירת הכנסת ירדנה מלר, בבקשה.

ירדנה מלר הורוביץ: צוהריים טובים ושבוע טוב לכולם.

מיכאל מלכיאלי: מה דעתך על ההקדמה?

מיכאל מלכיאלי: חשוב לי לשמוע את דעתך.

ירדנה מלר הורוביץ: אני אעבור על הסיבה שלשמה אני כאן בישיבה.

ירדנה מלר הורוביץ: פניתי בשמו של יושב ראש הכנסת ליושב ראש הוועדה ולוועדה המכובדת כדי להקדים, על פי התקנון, את שעת פתיחת הישיבה מ-16:00 ביום שני ל-10:00.

ירדנה מלר הורוביץ: בסיום הישיבה, לפני שנעל אותה יושב-ראש הכנסת ביום רביעי, הסעיף על סדר היום היה צריך להיות המשך נימוק ההסתייגויות של החוק בקריאה שנייה ושלישית על מיסוי רווחים ממשאבי טבע.

ירדנה מלר הורוביץ: אם אתם זוכרים, מיציתם קודם את הכלים הפרלמנטריים ואת סדר היום על פי התקנון.

ירדנה מלר הורוביץ: היושב-ראש אמר שלא ימשיכו לנמק את ההסתייגויות ביום רביעי, הוא נעל את הישיבה, ושהמשך נימוק ההסתייגויות יהיה בשבוע הבא.

ירדנה מלר הורוביץ: הוא אמר שיכול להיות שהוא אפילו יבקש להקדים את שעת הישיבה השבוע, ואת זה באמת הוא עשה.

ירדנה מלר הורוביץ: כרגע יש על סדר היום הצעות אי אמון.

ירדנה מלר הורוביץ: הישיבה תיפתח עם נימוק ההצעות, ולאחר מכן יעברו להמשך נימוק ההסתייגויות.

ירדנה מלר הורוביץ: והיה וימשכו את האי אמון - -

בועז טופורובסקי: כמו שהיה נהוג.

ירדנה מלר הורוביץ: לא יודעת אם נהוג.

שלמה קרעי: זה היה נהוג בממשלות נורמאליות.

ירדנה מלר הורוביץ: אם ימשכו את האי אמון, לפי התקנון יהיו נאומים בני דקה.

ירדנה מלר הורוביץ: זה מה שהתבקשתי בשמו של יושב-ראש הכנסת, ואת זה אני עושה.

שלמה קרעי: בממשלות נורמאליות, כשראש הממשלה לא נוכל.

ינון אזולאי: לאחר האי אמון זה יחזור למשאבי הטבע?

ירדנה מלר הורוביץ: הישיבה תמיד נפתחת עם הצעות אי אמון ביום שני.

ירדנה מלר הורוביץ: אם יהיה דיון, יהיו הצבעות על האי אמון ולאחר מכן יעברו להמשך נימוק ההסתייגויות.

ירדנה מלר הורוביץ: אם ימשכו את האי אמון, יהיו נאומים בני דקה ולאחר מכן המשך נימוקים.

ינון אזולאי: למה לא להתחיל באי אמון ואחר כך לחזור - -?

ירדנה מלר הורוביץ: מתחילים באי אמון.

ינון אזולאי: ב-10:00 בבוקר מתחילים?

ירדנה מלר הורוביץ: כן.

מיכאל מלכיאלי: ואז מיד ימשיכו עם משאבי טבע?

ירדנה מלר הורוביץ: כן.

ינון אזולאי: בוקר טוב ושבוע טוב לכולם.

ינון אזולאי: שמעתי, אדוני היושב-ראש, את דברי ההקדמה שלך.

ינון אזולאי: שמע, להגיד שהתקציב טוב וזו בשורה, ואני הייתי בחלק גדול מהתקציב כי ישבתי בוועדת הכספים, זו אולי בשורה, אבל בשורה לא טובה.

ינון אזולאי: אני חייב להגיד לך שאתה עמדת על כך שתקציב הישיבות יקוצץ רק ב-50 מיליון.

ינון אזולאי: אני מאמין שאם לא היית מבקש את זה, גם זה לא היה והיו יורדים 200 מיליון שקל.

ינון אזולאי: עמדת על רגליך האחוריות בעניין הזה, אבל אנחנו עדיין זועקים, כי זה לא רק 50 מיליון, זה 50 מיליון פלוס הגידול הטבעי.

ינון אזולאי: אנחנו יודעים שיש שם קיצוץ של 100 מיליון שקל.

ינון אזולאי: אני חושב, ותיקח את הביקורת כביקורת בונה, שהיה ביכולתך להביא גם יותר מזה, אבל יכול להיות שהשארת לעצמך לשאוף להגיע לעוד.

ינון אזולאי: אני אשמח שתעשה עוד מאמצים על מנת שתגיע לעוד בעניין הזה.

ינון אזולאי: אל תסתכלו רק על זה שבתקציב הישיבות קוצצו 50 מיליון או 100 מיליון, כי היו עוד קיצוצים שפוגעים בשכבות החלשות, ובראשם המגזר שאני נמצא בו, המגזר החרדי.

ינון אזולאי: אני לא אפרט אותם פה, אני אפרט אותם בהנמקות.

ינון אזולאי: אמרת שבתקציב הזה כל אחד השתדל להביא לציבור שהוא מייצג.

ינון אזולאי: התקציב הזה לא מייצג את מי ששלח את ימינה.

ינון אזולאי: הממשלה הזאת לא מייצגת את מי ששלח אותה.

ינון אזולאי: זאת ממשלה לא טובה לעם ישראל, היא ממשלה רעה.

ינון אזולאי: אני מסתכל על מי ששלח את ימינה ורואה שהציבור מאוכזב עד כדי כך שבסקרים הוא נותן לכם פחות מנדטים.

ינון אזולאי: יכול להיות שבסופו של דבר זה קל לרצות שישה חברים, שזה בסדר.

ינון אזולאי: את ששת חברי הקואליציה שלכם, כולל ראש הממשלה, הייתם צריכים לרצות.

ינון אזולאי: אם תסתכלו בראייה רחבה, אז התקציב רע לעם ישראל, התקציב רע לחלשים, ואין שום בשורה.

ינון אזולאי: אני רוצה לגעת בנושא שלשמו התכנסנו, וזו הבקשה של יושב-ראש הכנסת להקדים את הדיון מחר לשעה 10:00 בבוקר.

ינון אזולאי: אני רוצה לשאול אותך, אדוני היושב ראש, ואת גברתי מזכירת הכנסת בנושא הזה.

ינון אזולאי: היו פה דיונים בנושא של משאבי הטבע.

ינון אזולאי: כשדיברתי עם חברי כנסת די ותיקים במשכן, הם אמרו לי שבכל שנותיהם הם לא זוכרים דבר כזה שמתייחסים למליאה כאילו היא ועדה.

ינון אזולאי: במה דברים אמורים?

ינון אזולאי: שהיושב-ראש החליט שמפסיקים את הדיון.

ינון אזולאי: לקחתם את המליאה והפכתם אותה לוועדה.

ינון אזולאי: אני רוצה לומר ליושב-ראש הכנסת, שאני מעריך אותו מאוד ולמדתי ממנו המון בהיותי בוועדת כספים, שהוא חטא בכך שהוא התנהג במליאה כוועדה.

ינון אזולאי: המליאה היא מליאה.

ינון אזולאי: עליו לשמור על ממלכתיות במליאה, עליו לשמור על כבודה של הכנסת ועל כבודה של המליאה, ועליו לשמור על הכוח הפוליטי שלנו כאופוזיציה כדי שנוכל לעשות את כל התרגילים האופוזיציוניים שאנחנו רק יכולים לעשות.

ינון אזולאי: הוא גם שיחק איתנו בדקות.

ינון אזולאי: היה מקובל לתת מקבצים של דקות לכל חבר כנסת, לכל סיעה, אבל הוא נתן לנו חמש דקות, הכל בשביל לייאש אותנו.

ינון אזולאי: אין בעיה, לא התייאשנו, ואנחנו גם לא נתייאש.

ינון אזולאי: באותו יום שהגשתי נושא חדש דיברו במליאה על משאבי טבע.

ינון אזולאי: בוועדת כספים לא עצרו את הדיונים בעת מליאת הכנסת.

ינון אזולאי: התקיימה פה הצבעה על הנושא שביקשתי עליו נושא חדש בעודי מדבר במליאה.

ינון אזולאי: תגידו לי, אם זו לא דריסה של האופוזיציה, מה היא דריסה של האופוזיציה?

ינון אזולאי: גברתי היועצת המשפטית, האם עלייך מקובל דבר כזה, הדריסה הזאת של האופוזיציה, והאם קיים דבר כזה בכלל שמפסיקים לנו את ההסתייגויות באמצע, את הנימוקים, הולכים, חוזרים?

ינון אזולאי: זה מרגיש כוועדה.

ינון אזולאי: אם המליאה היא כמו ועדה, אין בעיה, בואו נגיש רביזיות על החוקים ונהפוך את זה לוועדה, לא צריך להתכנס באולם הגדול הזה.

ינון אזולאי: הייתי רוצה את חוות הדעת שלך, גברתי היועצת המשפטית, בעניין הזה.

ניר אורבך: רק הערה אחת לגבי הנושא של כן מייצגים או לא מייצגים את הציבור.

ניר אורבך: אני מודה, אני התעסקתי בצרכים שנוגעים לציבור ששלח אותי בציונות הדתית.

ניר אורבך: יכול להיות שזה לא מצא חן מעיני מי שגנבנו ממנו את הקול – מפלגת הציונות הדתית והליכוד.

ינון אזולאי: אני לא נכנס לוויכוחים שלכם.

ינון אזולאי: אני חושב שהבאת את ההישג שדאגת לו.

ינון אזולאי: ייאמר לזכותך שאמרת לי מהתחלה: "אני אעמוד על כך שהקיצוץ הזה לא יהיה".

ינון אזולאי: בשבוע שעבר היה לנו עוד הישג בוועדת הכספים, שאני חושב שנזקף לזכותי אודות לפעילות שעשיתי שם.

ינון אזולאי: אני שמח שהצלחת והבאת לכך שיהיה רק קיצוץ של 50 מיליון, אבל אתה יודע שהנזק הוא 100 מיליון ויותר, ועל זה הכאב שלי.

ינון אזולאי: בשבוע שעבר הבאנו בוועדת כספים עוד 15 מיליון לרשתות שלנו.

ינון אזולאי: אני אומר לך, זה לא הישג, זו בושה בשבילנו.

ינון אזולאי: בשבילנו זאת שמחת עניים, זה לא הישג.

ינון אזולאי: בסך הכל מזערנו נזקים שהממשלה הזאת עושה לנו כציבור חרדי, לרשתות החינוך שלנו, לילדים שלנו.

ינון אזולאי: פוגעים בחסרי ישע, בילדים שלנו, ועל זה אני זועק, ועל זה אני אומר.

ניר אורבך: תודה רבה, חבר הכנסת ינון אזולאי.

ניר אורבך: חברת הכנסת אורית סטרוק, בבקשה.

אורית סטרוק: תודה רבה, אדוני היושב-ראש.

אורית סטרוק: כמו שאתה יודע, ציינו השבת בחברון את שבת חיי שרה.

אורית סטרוק: חברון הייתה מלאה.

אורית סטרוק: בסביבות 20,000 יהודים הגיעו לחגוג את השבת המיוחדת הזאת.

אורית סטרוק: זאת אחת החוויות הנהדרות שחוויתי.

אורית סטרוק: ברוך השם הייתה שבת מאוד מרוממת.

אורית סטרוק: אחת החוויות שחוויתי הייתה כשניגשו אלי מאות אנשים לאורך כל השבת כדי להגיד לי כמה הם מצטערים שהם הצביעו לימינה.

אורית סטרוק: מכיוון שאתה חבר ימינה הראשון שאני פוגשת אחרי השבת הזאת, מצאתי לנכון לשתף אותך בחוויה הזאת.

אורית סטרוק: הציבור שהצביע לכם וסמך עליכם שתשמרו על מדינה יהודית, שלא תהפכו את מדינת ישראל למדינת כל אזרחיה, למדינת שני לאומיה, מאוכזב מכם עמוקות, מודאג מאוד.

אורית סטרוק: אתה מתהדר בשמו של הרב קוק ומכונן יום מיוחד לזכרו.

אורית סטרוק: הרב קוק היה מכנה את עצמו בכל המכתבים שהוא חתם עליהם כך: עבד לעם קדוש על אדמת הקודש.

אורית סטרוק: הרב קוק לא חיפש לעצמו שום כבוד, שום הדר, וגם לא רצה יום על שמו, למרות שאני תומכת שיהיה יום על שמו.

אורית סטרוק: את המוסד הכי חשוב שהוא יסד, את הרבנות הראשית, בחדר הסמוך, באחד החדרים הסמוכים רומסים ונכנסים באמ-אימא שלו.

יצחק פינדרוס: מה זה הביטוי הזה?

שלמה קרעי: זה הביטוי של יוליה.

אורית סטרוק: כן, שלה.

ינון אזולאי: אבל כל הזכויות שמורות.

ינון אזולאי: את צריכה לבקש ממנה שלא תתבע ממך - -

ניר אורבך: אם היינו מתייחסים לכל אמירה שנאמרת פה בכזאת רצינות - -

יצחק פינדרוס: תלוי על מה.

מיכאל מלכיאלי: זו לא עוד אמירה.

יצחק פינדרוס: אם הייתי אומר שניכנס באמ-אימא של אסתר חיות כולם היו קופצים פה.

יצחק פינדרוס: אני זוכר את כל חברי הכנסת קופצים וצורחים עלי.

ניר אורבך: אם היינו מתרגשים מכל אמירה כזאת, אוי ואבוי לאיפה היינו מגיעים.

יצחק פינדרוס: על רב ראשי זה לא כזה, אבל על כבוד שופט בית המשפט העליון זה פתאום רציני.

שלמה קרעי: מתי תוציאו את הראש מתוך האדמה, ניר, ותראו.

שלמה קרעי: אולי אתם עושים את זה בתמימות, אבל חברי הקואליציה שלכם עושים את זה במודע.

אורית סטרוק: יש שתי סוגיות בעניין של ההתנהלות בוועדה של יוליה.

אורית סטרוק: יש את ההתבטאות שלה, שלא היו מעיזים לדבר בצורה כזאת על בית המשפט העליון, ויש את המעשה עצמו, ובמעשה עצמו, בחוק עצמו אתם רומסים את הרבנות הראשית, קורעים אותה לגזרים, מפוררים אותה לפירורים.

אורית סטרוק: זה המפעל הכי חשוב של הרב קוק שאתם יורקים עליו, רומסים אותו, דורכים עליו.

אורית סטרוק: למה אני אומרת?

אורית סטרוק: כי זה לא קשור לזה שאתה חבר הכנסת הראשון מימינה שאני פוגשת, זה קשור לזה שאתה יושב כאן כיושב-ראש ועדת הכנסת.

אורית סטרוק: ניר, יש לך כוח עצום בידיים.

אורית סטרוק: לא כל חברי הכנסת שווים.

אורית סטרוק: אתה שווה יותר בגלל הכוח העצום שהופקד בידיך.

אורית סטרוק: אתה אחראי על כל יושב-ראש של כל ועדה.

אורית סטרוק: אתה מינית את יושבי ראש הוועדות ובירכת אותם.

אורית סטרוק: אתה צריך לשאת באחריות על הצורה שבה החוק הזה נדון ומחוקק ועל איך שהגברת הזאת מתבטאת.

אורית סטרוק: אתה גם מינית כאן את חבר הכנסת ווליד טאהא ליושב-ראש ועדת הפנים.

ניר אורבך: מה זאת אומרת "מיניתי"?

ניר אורבך: ועדת הכנסת הצביעה.

איתן גינזבורג: מי שבחר בהם הם חברי ועדת הפנים.

איתן גינזבורג: הם בחרו בווליד טאהא.

ניר אורבך: את מערבבת איזו שהיא אמירה שאמרתי עם תהליך שהוא לא רלוונטי בעליל לאמירה.

אורית סטרוק: אמרת או לא אמרת שהוא הולך להיות יושב-ראש ועדת הפנים?

ניר אורבך: תדייקי.

ניר אורבך: את יודעת למה ניגשו אליך מאות אנשים בחברון?

ניר אורבך: כי קמפיין ההסתה שלכם הצליח.

מיכאל מלכיאלי: קמפיין ההסתה זה בנט המנוול שאמר - -

אורית סטרוק: אתם מסיתים את הציבור במעשים שלכם, בדיבורים שלכם, בפעולות שלכם.

ניר אורבך: אתה יודעים ש-53 מיליארד לא הולכים לטרור ובכל זאת עשיתם קמפיין הסתה שהצליח.

ניר אורבך: אני אומר לך פה מדם ליבי, בגלל קמפיין ההסתה שלכם אני הלכתי בערך חודש עם שמירה צמודה.

אורית סטרוק: תפסיק לסתום לי את הפה עם קמפיין ההסתה.

בועז טופורובסקי: ההסתה באה מכם.

בועז טופורובסקי: על יושבת ראש הקואליציה קפצו עם האמירה בוגדת.

בועז טופורובסקי: אל תיתממו.

אורית סטרוק: מאז ומעולם כשרצו לסתום לימין את הפה אמרו הסתה.

אורית סטרוק: עכשיו אתה עושה את זה.

אורית סטרוק: הצטרפת מלא לשמאל?

ניר אורבך: אורית, מה שאת עושה עכשיו זה לא רק לא הגון, את עושה פה מניפולציה.

אורית סטרוק: אני עושה מניפולציה?

אורית סטרוק: מי אמר קמפיין הסתה?

אורית סטרוק: אני?

אורית סטרוק: אמרת כאן בוועדה שווליד טאהא ראוי להיות יושב-ראש ועדת הפנים.

ניר אורבך: לא אמרתי את זה.

ניר אורבך: את עכשיו מסלפת את דבריי.

ניר אורבך: תלכי לפרוטוקול ותראי מה אמרתי.

ניר אורבך: ועדת הכנסת בחרה בווליד טאהא להיות יושב-ראש ועדת הפנים.

ניר אורבך: אגב, זאת לא הפעם הראשונה שיש יושב-ראש ועדה מהמגזר הערבי.

אורית סטרוק: ניר אורבך, פעם אחת ולתמיד תפסיקו לדבר איתי על ערבים ויהודים.

אורית סטרוק: זה לא קשור לזה שהוא ערבי.

ניר אורבך: אז מה פתאום העלית אותו עכשיו ועוד מסלפת את דבריי?

ניר אורבך: אורית, מה שאת עושה זה לא הגון.

ניר אורבך: את פשוט לוקחת דברים שלי ומסלפת אותם.

ניר אורבך: לא רק בהקשר, גם בציטוט.

ניר אורבך: תלכי לפרוטוקול.

ניר אורבך: תתנצלי אם טעית?

ניר אורבך: אם ציטטת אותי לא נכון, תתנצלי בתקשורת?

אורית סטרוק: מה אמרת?

ניר אורבך: לא מעניין מה אמרתי, מעניין אותי שעכשיו ציטטת אותי לא נכון.

ניר אורבך: תהיי מוכנה להתנצל אם יתברר שטעית?

אורית סטרוק: אם לא אמרת שווליד טאהא ראוי להיות יושב-ראש ועדת הפנים?

ניר אורבך: כן.

אורית סטרוק: כן, אני מוכנה.

ניר אורבך: אבל לתקשורת, לא לי בארבע עיניים.

אורית סטרוק: כן, לתקשורת.

אורית סטרוק: מה שהבן אדם עשה ביום חמישי האחרון בדיון בוועדת הפנים על חוק החשמל זה דבר שלא ראיתי באף דיון, באף חוק שאני אישית השתתפתי בו.

אורית סטרוק: אני יודעת שחברים שלי השתתפו בוועדות אחרות וראו דברים קשים, אבל אני לא ראיתי דבר כזה שיושב יושב-ראש ועדה מחוקק חוק ולאורך כל הדיון מנסה להסתיר מחברי הוועדה את מטרת החוק.

אורית סטרוק: כשאנחנו שואלים שאלות את אנשי המקצוע שהגיעו מלשכת התכנון, ממינהל התכנון, ממשרד המשפטים וכו', הוא מנסה כל הזמן להשתיק אותם כדי שלא יענו לנו על השאלות, כדי שלא נדע מה מטרת החוק.

אורית סטרוק: כשאני מצליחה פעם אחת ויחידה לקבל תשובה מנציג משרד המשפטים, אחרי שהוא לאורך כל הדיון לא נתן לנציגי הממשלה לענות לי, היושב-ראש מעיף אותי מהחדר.

אורית סטרוק: הוא מעיף אותי רק בגלל שהצלחתי לגלות את המהות, חלק קטן מהמהות של החוק.

אורית סטרוק: ככה התנהג ווליד טאהא.

ניר אורבך: אם זה נכון, אני ממליץ לך ללכת לוועדת האתיקה ולהתלונן.

ניר אורבך: מה אני יכול לעזור לך בזה?

ניר אורבך: הייתי שמח לשלוח אותך לוועדת האתיקה.

ניר אורבך: אתם יודעים למה אין ועדת אתיקה?

יצחק פינדרוס: בגלל שאין חלוקה הוגנת בוועדות.

איתן גינזבורג: מה זה קשור לחלוקה?

איתן גינזבורג: זה 2-2.

יצחק פינדרוס: כשבוועדת הבריאות יש 6-3, בוועדת הכספים יש לך 2 לליכוד ובוועדת הכנסת יש הפרש של שלוש, אתה לא יכול להחזיק את העוגה מכל הכיוונים.

יצחק פינדרוס: תחליט איפה אתה אוכל את העוגה.

יצחק פינדרוס: אתה נותן לנו בוועדת המדע ובוועדה למעמד האישה החזר.

יצחק פינדרוס: חוץ מזה, אנחנו גם יודעים מה ידונו בוועדת האתיקה.

אורית סטרוק: אני אגיד למה אני אומרת לך את זה.

אורית סטרוק: אני יודעת שאתה לא יכול כרגע לנהל במקומו את ועדת הפנים, אבל אני רוצה להציע שתחשוב יותר טוב על צעדים שמביאים להתנהגות חמורה מאוד של אנשים שאתה מוביל את המינוי שלהם.

אורית סטרוק: אני אומרת לך את זה, כדי שתחשוב יותר טוב על מעשיך.

אורית סטרוק: דיברת על חוק התקציב שאתה כל כך נרגש ושמח להעביר ושמבחינתך זה הישג חשוב.

אורית סטרוק: אני יודעת שאתה שומר שבת ולא ראית את הכתבה של איילה חסון, אבל מן הסתם יכולת לראות במוצאי שבת את השידור החוזר.

אורית סטרוק: אתה כבר יודע שהכספים שאתם מעבירים לרע"ם עוברים לחמאס.

אחמד טיבי: זה פשוט לא נכון.

אחמד טיבי: אני ממפלגה מתחרה.

אחמד טיבי: זה קשקוש אחד גדול.

שלמה קרעי: איזה סנגור יש לרע"ם.

ניר אורבך: ראיתי בעבר שאתם סומכים על דבריו של חבר הכנסת טיבי.

ניר אורבך: עובדה שהצבעתם איתו יחד נגד חוק האזרחות.

אורית סטרוק: אנחנו לא סומכים - -

ניר אורבך: לא בדיבורים, אלא במעשים.

אחמד טיבי: מדובר בתרומות של ערבים שהולכות למשפחות של ערבים.

אחמד טיבי: זה לא קשור לתקציב המדינה.

אחמד טיבי: תנסו להסית בצורה אחרת.

אורית סטרוק: יש עמותה של רע"ם, עמותה 48, שמעבירה כסף לחמאס בעזה.

אחמד טיבי: ליתומים.

אורית סטרוק: ליתומים ולאלמנות של השאהידים.

אורית סטרוק: אתה שותף לדבר הזה, אדוני היושב-ראש.

ניר אורבך: נאמנים עלי דבריהם של אנשים רציניים בקואליציה שאמרו: "פייק מופרך שלא ברור מה מקורו וכמוהו נראה עוד רבים עד העברת התקציב, ומי שטוען אחרת - שיציג עובדות.

ניר אורבך: לא יעבור שקל אחד מתקציב המדינה ליתומים ולאלמנות בעזה".

מיכאל מלכיאלי: בקואליציה אוהבים לשקר.

ניר אורבך: האופוזיציה לא פראיירים בכלל - עם פייקים, עם קמפיינים.

אורית סטרוק: יש לנו בעיית מהות, יש לנו בעיית יסוד בכך שאתה סומך על מה שאומרים חברייך בקואליציה.

אורית סטרוק: הרוב הגדול מהציבור שלנו לא סומך על אף מילה שלהם.

אורית סטרוק: אני ברוב הגדול, לכן אני לא יכולה לסמוך על אף מילה שלהם.

אורית סטרוק: גם לפני התחקיר של אילה חסון, ואת זה אתה בוודאי יודע, שלום שלמה עבר משרד, משרד כדי לשנות את התבחינים בכל משרד ומשרד.

ניר אורבך: אני לא יודע מאיפה את מביאה את זה.

אורית סטרוק: אני אראה לך שהם שינו את כל התבחינים כך שכל משרדי הממשלה יתעדפו את התקציבים לחברה הערבית.

אורית סטרוק: יש פה רצון להפוך את מדינת ישראל למדינת שני לאומיה.

ניר אורבך: זה מה ששלום שלמה עשה?

ניר אורבך: את מאמינה למה שאת אומרת?

יצחק פינדרוס: ברור שזה מה שהוא עשה.

ניר אורבך: חבר הכנסת סטרוק, אני לא מאמין למה שאת אומרת.

אורית סטרוק: עברו בין השרים ושינו את התבחינים.

אורית סטרוק: אדוני היושב-ראש, התקציב שאתה הולך להעביר פה הוא תקציב שמוכוון לתעדף את החברה הערבית על פני כל אינטרס אחר של מדינת ישראל, על פני כל חברה אחרת, לרבות עולים, לרבות עיירות פיתוח, לרבות נזקקים מהחברה היהודית.

אורית סטרוק: החברה הערבית פה היא מועדפת, והמטרה הספציפית היא להפוך את מדינת ישראל למדינת שני לאומיה.

אורית סטרוק: עכשיו לגבי סדרי הדיון בחוק משאבי טבע.

אורית סטרוק: אי אפשר, ופה אני פונה ליועצת המשפטית בעיקר, לחתוך את הדיון הזה כל פעם מחדש, זה לא יעלה על הדעת.

אורית סטרוק: כמובן שהצעות אי אמון צריכות להיות על סדר היום, אבל כל פעם לחתוך את הדיון הזה כמו שעד עכשיו קרה לנו, לדעתי זה לא מקובל.

אורית סטרוק: לא היה אף פעם בתולדות הכנסת שמקפיצים חוקים לפני חוק מסוים.

אורית סטרוק: אם אתם רוצים, תיקחו את החוק הזה ונתחיל את הדיון עליו אחר כך.

אורית סטרוק: גם כל הסגירות של המליאה, כמו שאמר מקודם חבר הכנסת ינון אזולאי, זה לא מקובל.

אורית סטרוק: בוודאי ובוודאי שזה לא מקובל אם זה ייעשה גם ביחס לחוק התקציב.

אורית סטרוק: צריך לדון בחוק מיסוי משאבי טבע באופן רצוף.

אורית סטרוק: או שתעשו את זה עכשיו, או שתעשו את אחר כך, אבל אל תעשו מהחוק הזה יו-יו, אל תעשו מחברי הכנסת יו-יו, ואל תעשו מהמליאה בדיחה.

ניר אורבך: חברת הכנסת סטרוק, תודה רבה.

ניר אורבך: חבר הכנסת מלכיאלי, בבקשה.

מיכאל מלכיאלי: אדוני היושב-ראש, התרגשתי יחד איתך לפתוח את השבוע בלהעביר את התקציב.

מיכאל מלכיאלי: אין ספק שזה יום בשורה.

מיכאל מלכיאלי: איך אומרים אנשי הקואליציה?

מיכאל מלכיאלי: אחרי 12 שנה שלא היה פה תקציב, סוף סוף יש לנו תקציב.

מיכאל מלכיאלי: בשורה טובה.

מיכאל מלכיאלי: יותר מזה שמחתי כששמעתי שאתה, אדוני היושב-ראש, מתכוון להביא את כל הבעיות שיש לאחר התקציב.

ניר אורבך: אני רק רוצה להרגיע אותך ולומר שהתקציב מיועד.

ניר אורבך: אנחנו ממשיכים את התהליך, לא מתחילים את התהליך.

מיכאל מלכיאלי: אמרת שאחרי התקציב - -

ניר אורבך: נמשיך לקדם.

מיכאל מלכיאלי: אתה ממשיך לקדם יום לזכרו של הרב קוק, זכר צדיק לברכה.

מיכאל מלכיאלי: מי שהציע את זה ראשון היה מוטי יוגב.

מיכאל מלכיאלי: אני הייתי השני שחתום על זה.

מיכאל מלכיאלי: אני אפילו הגשתי הצעת חוק לזכרו של מרן הרב עובדיה יוסף, זכר צדיק לברכה, ואין לי ספק שאתם כקואליציה יציבה - -

בועז טופורובסקי: למה זה לא עבר?

מיכאל מלכיאלי: חשבתי לעצמי מה הרב קוק היה חושב על התקציב הזה, האם הוא היה אומר שזה תקציב מבורך או תקציב על הפנים.

איתן גינזבורג: מה הרב קוק היה אומר על ערבות של מומשה באישור הסכמים?

מיכאל מלכיאלי: אני יודע מה הרב קוק היה אומר על בנט.

מיכאל מלכיאלי: הרב קוק כתב כך: "ההכרה בתפקיד החיוני שממלא העני בחברה מביאה לכך שלא נראה בו נטל כלכלי, אלא להיפך - נכס מוסרי, ומתוך כך נוכל לכבד אותו".

מיכאל מלכיאלי: התקציב הופך את העניים לנטל כלכלי.

מיכאל מלכיאלי: לא רק שאתם לא מכבדים אותו, אתם גם מבזים אותו, ולא רק בדיבור, גם במעשה.

מיכאל מלכיאלי: אם הרב קוק היה כאן, ואנחנו יודעים איך הוא מתייחס במילותיו היפות לעני, הוא היה רואה בתקציב שאתם מכים בחלשים, שאתם מעלים מסים, שאתם מתאכזרים לפריפריה, שאתם עושים הכל כדי שהעניים יהיו יותר עניים.

מיכאל מלכיאלי: אני פוגש אנשים שאומרים לי שהם לא יודעים איך הם יגמרו את החודש.

מיכאל מלכיאלי: אין בשורה אמיתית בתקציב.

מיכאל מלכיאלי: ביקור רופא יעלה, חד פעמי יעלה, שתייה תעלה, הכל יעלה.

מיכאל מלכיאלי: מסכן זה מהפריפריה שירצה להיכנס למרכז, לאיפה שגרים העשירים, לאיפה שכל חברי הקואליציה גרים, ולא יוכל.

יצחק פינדרוס: גם הכשרות שלו תעלה.

מיכאל מלכיאלי: ריבונו של עולם, איך מי שהולך לקדם יום לזכרו של הרב קוק הולך ובז לרב קוק, יורק על הספר שבו הוא אומר איך להתייחס לעני - לכבד אותו, לראות אותו כנכס, לא כנטל?

מיכאל מלכיאלי: אם הרב קוק היה כאן הוא היה שואל, מי מכובד בתקציב, ואז היינו אומרים לו שהחתולים.

מיכאל מלכיאלי: החתולים מקבלים תקציב, אבל העניים והילדים לא מקבלים שום דבר.

מיכאל מלכיאלי: אדוני היושב-ראש, אני חושב שיום בשורה בתקציב - בוודאי שאין.

מיכאל מלכיאלי: יום בשורה לזכרו של הרב קוק באיך להתייחס לעני – בוודאי שאין.

מיכאל מלכיאלי: אברהם אבינו אמר לקדוש ברוך הוא שאם יהיו 10 אנשים צדיקים בסדום הוא יציל את כל סדום.

מיכאל מלכיאלי: לפחות שיהיה אחד בקואליציה שיגיד: "רבותיי, אני לא שותף לדבר העבירה הזה, אני לא שותף להתאכזרות של העניים, אני לא שותף לרמיסת כבודו של הרב קוק".

מיכאל מלכיאלי: אנחנו מקווים שיימצא האחד הזה.

מיכאל מלכיאלי: זה יכול להיות אתה, זה יכול להיות בועז, זה יכול להיות כל אחד.

מיכאל מלכיאלי: צריך את הראשון שיקפוץ ויגיד, "מי לה' אלי".

מיכאל מלכיאלי: צריך אחד שיאמר שהוא לא משתף פעולה עם תקציב שמתאכזר לחלשים.

בועז טופורובסקי: בגלל זה אתם מתייחסים לעני כאל נכס שמפיק לכם כסף, ג'ובים והכל?

מיכאל מלכיאלי: ג'ובים זה ליו"ר המפלגה שלך שממנה את כל יש עתיד לשגרירים.

מיכאל מלכיאלי: ג'ובים זה אתם.

שלמה קרעי: בועז, ג'ובים זאת גיסתו של לפיד שמונתה לחברת דירקטוריון בקק"ל.

ניר אורבך: חבר הכנסת מלכיאלי, אני שמח שאתה אומר מה הרב קוק היה אומר אם הוא היה פה.

מיכאל מלכיאלי: הוא כתב את זה בספר.

ניר אורבך: שאני לא אתחיל להגיד לך מה הרב עובדיה היה אומר.

מיכאל מלכיאלי: הרב עובדיה בכה על הגזירות של לפיד ב-2015.

מיכאל מלכיאלי: הרב היה בוכה יום ולילה.

מיכאל מלכיאלי: תאמין לי שאני כנער ש"סניק, כתלמיד אצל עובדיה, לא חלמתי איך נראה את דברי הרב עובדיה מתממשים, ממש דברי נבואה לגבי מי זה בנט, מי זה האנשים שלו, הגיור, עם ישראל, תורת ישראל.

מיכאל מלכיאלי: הרב ידע את זה מרוח הקודש.

ניר אורבך: חבר הכנסת מלכיאלי, תודה רבה.

ניר אורבך: חבר הכנסת טיבי, בבקשה.

אחמד טיבי: תודה רבה.

אחמד טיבי: אני מתנגד להקדמה של הדיון לשעה 10:00 בבוקר, אני לא חושב שיש הצדקה.

אחמד טיבי: הדד- ליין הוא רחוק, הוא 14 בנובמבר.

אחמד טיבי: אפשר לקיים את עבודת הכנסת כמו תמיד, כמו כל שבוע.

אחמד טיבי: אני בטוח שהקואליציה לא תיפגע אם סדר היום יהיה כפי שהיה בשבוע שעבר, להתחיל משעה 16:00, ובשעות הבוקר - אם יש ועדות - שהוועדות יתקיימו.

אחמד טיבי: יש מסר של חוסר ביטחון עצמי של חברי הקואליציה שמקדימים בשבוע רק כי אולי יהיה פנצ'ר, אולי מישהו ילחץ על כפתור לא נכון, אולי מישהו יאכל סנדביץ' ויהיה לו קלקול קיבה.

שלמה קרעי: אולי מישהו יצביע פעמיים.

אחמד טיבי: אני גם מתנגד לסעיף שזימנתם אותנו אליו ב-15:30, סעיף 98.

אחמד טיבי: תמיד חשבתי שהסעיף הזה הוא סעיף לא דמוקרטי במיוחד, לכן אצביע נגד.

איתן גינזבורג: סעיף 98 נועד לתקציב המדינה.

איתן גינזבורג: זה כתוב בתקנון.

שלמה קרעי: אבל לא באופן האנטי דמוקרטי שאתם רוצים להפעיל אותו – לתת לעשרות אלפי הסתייגויות 30 שעות.

אחמד טיבי: אני רוצה להתייחס למה שאמרה חברת הכנסת סטרוק ולמה שעושה בנימין נתניהו כבר כמה שבועות.

אחמד טיבי: מדובר בהסתה פרועה.

אחמד טיבי: יש לי הרבה ביקורת על ההצטרפות של רע"ם לממשלת בנט ועל חלק מההצבעות שלהם, אבל עמותת 48 היא גוף פילנטרופי, עושה פעולות הומניות לתמיכה במשפחות של יתומים מכסף של משפחות ערביות שנתרם, לא כסף של תקציב המדינה.

אחמד טיבי: בנימין נתניהו הכשיר את רע"ם בזמן שקראו לו אבו יאיר.

אחמד טיבי: עכשיו, כשחזר להיות נתניהו, הוא רוצה להחזיר אותם מתומכי טרור לשעבר למממני חמאס.

שלמה קרעי: הוא עדיין קורא לו אבו יאיר.

אחמד טיבי: לפגוע בעמותה פילנטרופית על ידי אחת מהעמותות שלכם, עמותת ימין, הוא מעשה נבזי שאין לו מקום.

שלמה קרעי: כשמשדרים בתקשורת איזו כתבה נגד השמאל כולכם מתרעמים.

אורית סטרוק: חבר הכנסת ניר אורבך, אני רוצה להתנצל, לא אמרת שחבר הכנסת ווליד טאהא ראוי להיות יושב-ראש ועדת הפנים, אמרת שהוא ראוי להיות בכנסת.

אורית סטרוק: אני רוצה להעיר ליושב-ראש הכנסת חבר הכנסת מיקי לוי שהבטיח מעל הדוכן שהוא יעיר במליאת הכנסת לחבר הכנסת עופר כסיף שלא מכנים את קצין צה"ל קלגס ועד לרגע זה לא עשה את זה.

אורית סטרוק: הוא החזיר לי תשובה דרך מזכירת הכנסת שהוא עשה את זה באופן פרטי מול חבר הכנסת כסיף.

ינון אזולאי: זה לא אותו דבר.

בועז טופורובסקי: זאת פשוט בושה שבאופוזיציה קוראים לחייל צה"ל קלגס.

ינון אזולאי: אז תגיד לו שיעלה ויתנצל.

ינון אזולאי: אנחנו גם קוראים לו.

אורית סטרוק: כולנו קוראים.

בועז טופורובסקי: אם הייתה ועדת אתיקה - - אורית, בוא נמנה מהאופוזיציה מישהו לוועדת האתיקה.

בועז טופורובסקי: בואו נדון בזה בוועדת אתיקה.

אורית סטרוק: אי אפשר למנות ועדות, כי אתם רומסים את האופוזיציה.

אורית סטרוק: אתה יודע את זה היטב, חבר הכנסת בועז טופורובסקי, כי אתה שותף בכיר לרמיסה הזאת.

בועז טופורובסקי: איזו רמיסה?

יצחק פינדרוס: לא יאומן, אנשים מטורללים, מה איכפת להם להיות בוועדה למעמד האישה במקום בוועדת כספים.

יצחק פינדרוס: אנשים מטורפים.

בועז טופורובסקי: לא פניתם לבג"ץ שזרק אתכם מכל המדרגות?

ינון אזולאי: אין לנו אמון במערכת המשפט.

ינון אזולאי: אנחנו לא רוצים ולא מצפים שיתנו לנו סעד.

איתן גינזבורג: מערכת המשפט משרתת את כל האזרחים כל יום, כל שעה, בכל נושא, וחבל שאתה מדבר לא בכבודה.

שלמה קרעי: הם יכולים גם להתמודד בבחירות.

ינון אזולאי: זה גוף פוליטי.

ניר אורבך: חברת הכנסת סטרוק, תודה רבה, אני מאוד מעריך את זה.

ניר אורבך: חבר הכנסת קרעי, בבקשה.

שלמה קרעי: תודה, אדוני היושב-ראש.

שלמה קרעי: חבר הכנסת גינזבורג, בג"ץ מוזמנים להתמודד בבחירות כמפלגה, לקבל את המנדט מהעם כדי לעשות כאן מה שהם רוצים.

שלמה קרעי: ראינו איך הכריחו את יולי אדלשטיין לכנס את מליאת הכנסת תוך יומיים.

שלמה קרעי: אצלנו גררו רגליים חודשיים ובסוף לא התערבו.

איתן גינזבורג: יש הבדל.

איתן גינזבורג: יושב-ראש הכנסת התעלם אז מלמעלה מ-60 חברי כנסת.

שלמה קרעי: אתם עכשיו כולכם התעלמתם.

איתן גינזבורג: אם יש לכם ביקורת על בג"ץ, הביקורת לגיטימית, אבל לקרוא לכל מערכת המשפט - -

שלמה קרעי: אני לא מתפלא שחבר הכנסת טיבי תומך ברע"ם.

שלמה קרעי: עם כל זה שהם יריבים יש להם בסוף אויב משותף - מדינת ישראל.

שלמה קרעי: אין שום בעיה עם התמיכה, אני לא מתפלא.

אחמד טיבי: הגזענים במדינת ישראל.

אורית סטרוק: זה לא קשור לגזענות.

אורית סטרוק: אתם תומכי טרור.

איתן גינזבורג: גברתי, את יודעת שוועדת האתיקה כבר דיברה על העניין הזה.

איתן גינזבורג: כדאי שתתחילי להרגיע את הסיפור הזה.

שלמה קרעי: במקום להגן על הרשימה המשותפת, תגן על חיילי צה"ל שקוראים להם קלגסים ורוצחים.

אחמד טיבי: ניר, היא גם הטיפה לך מה היושב-ראש צריך לעשות וגם עברה על ועדת האתיקה, מה עוד שהיא מתנחלת וקשורה בטרור נגד פלסטינים.

אורית סטרוק: הם תומכי טרור.

איתן גינזבורג: אם יש לך עדויות, לכי למשטרה.

שלמה קרעי: לפני שאני אדבר על הקדמת הדיון, אני רוצה לדבר על חוק משאבי טבע.

שלמה קרעי: נתניהו והממשלה בראשותו אספו.

שלמה קרעי: .

שלמה קרעי: מספיק כדי שיהיה לכם עם מה להשתמש בקדנציה שלכם ולממש את ההישגים שלנו לגבי החוק הזה בפרט.

בועז טופורובסקי: הוא בעצמו קדח.

שלמה קרעי: בצדק אתם מתעקשים להשלים את החוק הזה, וזה בסדר.

שלמה קרעי: האם תשלימו את החקיקה לפני שתעברו לחוק הבא בקריאה שנייה ושלישית?

שלמה קרעי: האם יש בכלל תקדים כזה להפסיק חוק בקריאה שנייה ושלישית, לעבור לחוק אחר בקריאה שנייה ושלישית, ואז לחזור לאותה נקודה?

שלמה קרעי: היה בזמנו סיכום עם היועצת המשפטית לכנסת, והדברים נאמרו גם במליאת הכנסת, שכל עוד לא מדובר באלפי הסתייגויות אלא בכמות הסתייגויות סבירה, ופה מדובר ב-100 הסתייגויות, לא יאפשרו לפצל הסתייגויות לסעיפים ויתנו לכל אחד לדבר את כמות הדקות שמגיעות לו על כל הסעיפים בחוק.

שלמה קרעי: זה מה שהיה הסיכום עם שגית, היועצת המשפטית של הכנסת.

ירדנה מלר הורוביץ: זה כמעט 50 שעות דיון.

שלמה קרעי: זה לא משנה.

שלמה קרעי: הסיכום היה על כמות הסתייגויות.

שלמה קרעי: כאן מדובר ב-100 הסתייגויות סך הכל.

שלמה קרעי: על זה אמרו לנו שיאפשרו לאחד זמני דיבור ולא יפצלו את זמני הדיבור.

שלמה קרעי: זה נאמר אפילו במליאת הכנסת.

איתן גינזבורג: יושב-ראש הכנסת אמר הפוך.

שלמה קרעי: מה שהוא אמר זאת הפרה של הסיכום.

שלמה קרעי: בתחילת הדרך היינו מגישים אלפי הסתייגויות לא מהותיות, אבל אז שגית אמרה: "תגישו כמות סבירה, 100, 150 הסתייגויות, ואני אדאג שלא יהיה לכם פיצול של זמני הדיבור".

שלמה קרעי: לא רק שמפצלים פה את זמני הדיבור, יושב-ראש הכנסת אמר שגם את הזמן בתוך הסעיף הוא יפצל כך שאם יש שתי הסתייגויות לסעיף אחד הוא לא ייתן לדבר את שתיהן ברצף.

אורית סטרוק: לי הוא נתן לדבר רק חמש דקות, למרות שהיו לי 10.

שלמה קרעי: אלו שתי הסתייגויות לאותו סעיף.

שלמה קרעי: זאת עבירה על התקנון.

שלמה קרעי: אין לו סמכות בכלל לעשות את זה.

שלמה קרעי: את שני הדברים בעניין הזה אבקש לברר מול היועצת המשפטית של הכנסת.

שלמה קרעי: אני לא מצליח להבין איך אתם מבקשים להקדים לשעה 10:00.

שלמה קרעי: מה עם ישיבות סיעה?

שלמה קרעי: מה עם ישיבות אופוזיציה וקואליציה?

שלמה קרעי: מה עם ועדות שכבר קבועות למחר בבוקר?

שלמה קרעי: אם אתם מקדימים את המליאה, תבטלו את כל דיוני הוועדות בשעות האלו, אלה דיונים שלא קשורים לתקציב.

שלמה קרעי: אתם לא יכולים לעשות צחוק מהכנסת עד כדי כך שהמליאה והוועדות יעבדו במקביל כאילו המליאה לא שווה כלום.

שלמה קרעי: אתם הופכים את המליאה לחרס הנשבר, אף אחד לא בא ומקשיב כי יש ועדות שמתקיימות באותו זמן.

שלמה קרעי: מה עם ישיבת נשיאות, גם היא תתקיים על המליאה?

ינון אזולאי: ב-09:00 בבוקר יש ישיבת נשיאות.

אחמד טיבי: אין לזה שום הצדקה.

שלמה קרעי: למה אתם בכלל משנים סדרי בראשית?

שלמה קרעי: בגלל שאתם לא מסוגלים להחזיק מחברי הקואליציה שלכם?

שלמה קרעי: בגלל שאתם מפחדים שגנץ פתאום יחליט שהוא רוצה להיות ראש ממשלה ויעשה איזה סיבוב עליכם, או ששקד תירה בתוך הנגמ"ש ואולי תגיד למישהו להצביע נגד התקציב?

איתן גינזבורג: אנחנו, בניגוד אליכם, עומדים בהסכמים.

שלמה קרעי: אם הכל נראה לכם בטוח ואתם בטוחים בעצמכם, מה אתם כל כך ממהרים, מה אצה הדרך?

שלמה קרעי: יש לכם שבועיים מהיום עד המועד האחרון.

שלמה קרעי: אנחנו עוד נדבר על הסעיף הדורסני שאתם הולכים להשתמש בו ב-15:30.

שלמה קרעי: המינימום ששגית אמרה שתיתן על חוק הסדרים כל כך מנופח ועל תקציב דו-שנתי זה שלושה, ארבעה ימים של דיון, ופה יש אולי 30 שעות.

ינון אזולאי: ההסתייגויות על חוק ההסדרים היו בעשרות, אפילו לא במאות, לכן אין שום סיבה להפעיל 98 על חוק ההסדרים.

שלמה קרעי: וכל זה בשביל מה?

שלמה קרעי: בשביל תקציב שפוגע בשכבות החלשות, שמעלה מסים.

שלמה קרעי: לנשים במקצועות שוחקים העליתם את גיל הפרישה בלי לתת להן שום מענה.

שלמה קרעי: אין אוכלוסייה מוחלשת אחת שלא נפגעת בתקציב הזה.

בועז טופורובסקי: את כל מה שלא הצלחתם לעשות אנחנו עושים.

ינון אזולאי: נכון, לא הצלחנו להרוס את המדינה ואתם הורסים את המדינה.

שלמה קרעי: הודענו כבר כמה פעמים שאנחנו לא מקבלים את עמדת הייעוץ המשפטי לגבי זה שאנחנו לא מצביעים בוועדות כאופוזיציה.

שלמה קרעי: אנחנו מתכוונים להצביע כאן כאופוזיציה.

שלמה קרעי: תיקחו את זה בחשבון, כי אין לכם כאן רוב.

ארבל אסטרחן: לדעתי, חלק מחברי האופוזיציה - -

ניר אורבך: חבר הכנסת פינדרוס וחבר הכנסת טיבי חברים.

שלמה קרעי: זה לא משנה, גם מי שלא חבר כאן מצביע.

ניר אורבך: חבר הכנסת פינדרוס, בבקשה.

יצחק פינדרוס: אין לכם על סדר היום ביום שני שום דבר מעבר לאיזה שהוא ישראבלוף.

יצחק פינדרוס: הרי נעלתם את הדיון על מיסוי משאבי טבע חמש או שש פעמים.

יצחק פינדרוס: הודיעו לנו ביום שלישי שהדיון יהיה עד 01:30.

יצחק פינדרוס: ב-20:30 הודיע היושב ראש, בלי הודעה מראש, שהוא סוגר את המליאה.

יצחק פינדרוס: אותו דבר היה ביום רביעי.

יצחק פינדרוס: אני מבין שאתם משתמשים בחוק הזה לאיזה שהוא משחק.

יצחק פינדרוס: במשחק הזה לא עוצרים את כל הדמוקרטיה, לא עוצרים את כל הוועדות, לא עוצרים את עבודת הסיעות.

יצחק פינדרוס: אתם אפילו לא מביאים את התקציב ביום שני.

יצחק פינדרוס: לא היה חוק הסדרים עם 62 סעיפים, עם דברים שהקשר בינם לתקציב הוא אפילו לא מקרי.

יצחק פינדרוס: ראו מה שכתב הייעוץ המשפטי של הכנסת ביום הראשון כשהביאו את החוק הזה.

יצחק פינדרוס: מביאים חוק הסדרים עם גזירות נוראיות על הציבור.

יצחק פינדרוס: אם סוף סוף הבאתם תקציב, בואו נדון עליו, זה הרי לא תקציב רגיל.

יצחק פינדרוס: אני מבין שבשביל לדון על תקציב רגיל מספיקים שלושה ימים.

יצחק פינדרוס: כשסוף סוף מגיע תקציב שלוקחים מהילדים ונותנים לחתולים וליד בן צבי, מישהו צריך לתת את הדעת על העניין הזה.

איתן גינזבורג: אני רוצה להרגיע אותך, גם בתקופתכם נתנו כסף לחתולים.

מיכאל מלכיאלי: גם לחתולים חרדים, לכולם.

יצחק פינדרוס: איתן, ההבדל בין תקציב קואליציוני מושחת ללא מושחת תלוי בדבר הבא:

יצחק פינדרוס: אם זה לנסיעות מאילת לשדה תעופה וחזרה בגלל שצריך את האצבע של חבר הכנסת בוועדת כספים - זה יושר, אבל אם מדובר בגנים של חינוך מיוחד לילדים במגזר מסוים - זו כבר שחיתות.

יצחק פינדרוס: תמר זנדברג מתחרה על אותה מפלגה של אסתר חיות?

יצחק פינדרוס: דבר איתה, היא תסביר לך ש-21 שנה נתנו לגני ילדים בחינוך מיוחד, שזו שחיתות, ועכשיו יש יושר כי סוף סוף נותנים מוניות למישהו שצריך להגיע מאילת, ואני לא נגד.

יצחק פינדרוס: אין שום הצדקה לפתוח את הדיון מחר ב-10:00.

יצחק פינדרוס: אם אתם רוצים את החוק של מיסוי משאבי טבע יכולתם להביא אותו בשבוע שעבר.

יצחק פינדרוס: זה לא ייגמר גם הפעם, כי נשארו עוד 70 שעות לפי ההסתייגויות.

יצחק פינדרוס: זה לא ייגמר עד יום שלישי.

יצחק פינדרוס: תשאירו את המליאה באופן רגיל.

יצחק פינדרוס: אני חושב שאין שום סיבה לפתוח מחר את המליאה מוקדם, אין שום סיבה לבטל את ישיבות הסיעה, לבטל את עבודת הוועדות.

יצחק פינדרוס: לפחות תתנו לוועדות הלא דמוקרטיות שהקמתם לתפקד.

ארבל אסטרחן: לגבי הדברים של חבר הכנסת אזולאי, לגבי הפיצול של הדיונים וההצבעות, תקנון הכנסת מתייחס לדבר הזה באופן מפורש.

ארבל אסטרחן: בסעיף 35 כתוב כך: "עם סיום הדיון במליאת הכנסת בנושא שעל סדר היום תתקיים הצבעה, אלא אם כן החליט יו"ר הישיבה, בנסיבות מיוחדות, על דחיית ההצבעה, והודעה על כך נמסרה לחברי הכנסת לפני תחילת הדיון בנושא".

ינון אזולאי: דבר שלא קרה.

ארבל אסטרחן: הכלל הוא שיש דיון והצבעה.

ארבל אסטרחן: ההיגיון, כפי שציינת, זה שיש פיליבסטר והאופוזיציה יכולה למשוך ולהפתיע את הקואליציה.

ינון אזולאי: הדבר הזה לא קרה.

ינון אזולאי: לא תנאים מיוחדים, וגם לא בהודעה בתחילת הדיון.

ארבל אסטרחן: בנסיבות מיוחדות אפשר עם הודעה.

ארבל אסטרחן: התקנון פה קובע עוד כלל מיוחד לגבי דחייה של הצבעה בטרומית.

ארבל אסטרחן: אפשר גם לדחות הצבעה אם יש סדרי דיון מיוחדים על התקציב.

ארבל אסטרחן: במצב רגיל זה לא אמור לקרות.

ינון אזולאי: האם לדעתכם זה קרה או לא קרה?

ארבל אסטרחן: הדבר הזה אמור לקרות במקרים מאוד מאוד חריגים.

ארבל אסטרחן: גם אמרה לי היועצת המשפטית של הכנסת שלא הייתה פה איזו שהיא התייעצות עם הלשכה המשפטית מראש, זה בדיעבד הגיע אליה, זה שהפסיקו את הקריאה השנייה באמצע ביום שני.

ינון אזולאי: פעמיים הפסיקו.

איתן גינזבורג: הודיעו בנשיאות שהמליאה תיגמר ב-01:30.

יצחק פינדרוס: וסגרו ב-20:30.

אחמד טיבי: הודיעו בנשיאות שזה יסתיים ב-01:30.

אחמד טיבי: ההלנה כאן היא על זה שזה הסתיים ב-20:30.

יצחק פינדרוס: ב-20:25 הודיע היושב-ראש - -

ינון אזולאי: אומרת היועצת המשפטית שגם עם היועצת המשפטית של הכנסת לא היה דין ודברים לפני זה, אם נכון או לא נכון לעשות זאת.

ינון אזולאי: לא היו פה נסיבות מיוחדות, לא הייתה הודעה מראש.

ינון אזולאי: זאת דריסה של האופוזיציה על ידי הקואליציה, דבר שנוגד את התקנון.

ארבל אסטרחן: עכשיו אנחנו במצב של בדיעבד.

יצחק פינדרוס: מחר יהיה אותו דבר - נתחיל ב-10:00, נגמור את האי-אמון עד 11:00, וב-11:00, כשנתחיל את הדיון, הוא יגיד שהוא סוגר את המליאה ב-11:15.

ינון אזולאי: אנחנו מבקשים שתהיה הוראה חד משמעית של הלשכה המשפטית שזה לא יפסיק עד אחרי ההצבעות.

יצחק פינדרוס: ועדת הכנסת צריכה לקבל החלטה - -

ניר אורבך: ועדת הכנסת לא תקבל החלטה.

ניר אורבך: נאמנים עלי דבריה של היועצת המשפטית.

ארבל אסטרחן: לגבי הנושא של חברי האופוזיציה בוועדות, התקנון רואה חשיבות בעניין של חבר ועדה.

ארבל אסטרחן: כאשר חבר כנסת הוא חבר ועדה מסוימת הוא צובר התמקצעות בתחומי הוועדה.

ארבל אסטרחן: הדברים האלה אחר כך מתבטאים בזה שחשוב להעביר הצעת חוק לוועדה מסוימת כי חברי הוועדה מתמקצעים.

ארבל אסטרחן: גם התקנון דורש את זה.

ארבל אסטרחן: אני חושבת שיש היגיון רב בכך שסיעות הכנסת צריכות לתת את שמות החברים בוועדות.

ארבל אסטרחן: כשכתבו את הסעיף של ה-60 ימים בתקנון יכול להיות שלא חשבו על מצב שבו סיעות רבות מחרימות ולא מעבירות שמות.

שלמה קרעי: הסעיף לא גובר על הדמוקרטיה, הסעיף לא גובר על זה שתקציב וחוק הסדרים יעבור בלי אצבע של האופוזיציה.

ארבל אסטרחן: תנו שמות.

שלמה קרעי: האופוזיציה משתמשת בזה ככלי כי דורסים אותה.

שלמה קרעי: יש כאן אירוע.

איתן גינזבורג: זה אפילו לא הפעלה של סעיף, זה סעיף אוטומטי.

שלמה קרעי: אני לא מקבל את זה.

ארבל אסטרחן: נכון לעכשיו זה המצב, לכן הצבעה של מי שאינו חבר ועדה מעל 60 ימים לא תיספר.

שלמה קרעי: אנחנו נצביע.

שלמה קרעי: אתם תחליטו אם לספור או לא לספור.

ארבל אסטרחן: יש פה שני חברי אופוזיציה שנתנו שמות.

ארבל אסטרחן: סעיף 90 בתקנון הכנסת קובע שהצבעות על ההסתייגויות ינומקו לגבי כל סעיף בנפרד, לפי הסדר שבו נרשמו בנוסח שהונח על שולחן הכנסת.

ארבל אסטרחן: הכלל לכאורה צריך להיות שהולכים לפי הסדר, לפי הסתייגויות.

שלמה קרעי: לפי סעיף, לא הסתייגות.

ארבל אסטרחן: לגבי כל סעיף, לפי הסדר שבו הם נרשמו.

ארבל אסטרחן: אם יש כמה הסתייגויות לסעיף, לא בהכרח הן יהיו ביחד.

ארבל אסטרחן: ואז מוסיף הסעיף: "ואולם רשאי יו"ר הישיבה, בהסכמת המסתייג, לקבוע כי מסתייג ינמק את כל הסתייגויותיו במרוכז".

ארבל אסטרחן: אנחנו יודעים שבפועל הולכים לפי הסיפה הזאת, אבל עדיין - -

שלמה קרעי: כבר לא הולכים לפי הסיפה הרבה זמן.

ינון אזולאי: זאת הפעם היחידה שלא הלכנו לפי הסיפה.

שלמה קרעי: לפני חודשיים, שלושה היו עושים לנו סעיף-סעיף בכוונה כדי לטרלל אותנו, אבל אז שגית אמרה: "אם תגישו כמות סבירה של הסתייגויות, אני מתחייבת שלא תהיה לכם חלוקה".

ארבל אסטרחן: אני אבדוק את זה.

ניר אורבך: איפה היא אמרה את זה?

שלמה קרעי: היא אמרה את זה לי באופן אישי, וגם אמרו את זה במליאה כששינו את זה.

ניר אורבך: חבר הכנסת קרעי, תודה רבה.

ניר אורבך: ארבל תבדוק את זה.

שלמה קרעי: אני מבקש התייעצות סיעתית.

ניר אורבך: מי בעד פניית יושב-ראש הכנסת להקדים את פתיחת המליאה מחר לשעה 10:00, ירים את ידו?

ניר אורבך: בעד – 5

ניר אורבך: נמנעים – אין

שלמה קרעי: חמישה נגד, זה נפל.

שלמה קרעי: שימו לב שהאופוזיציה נגד.

איתן גינזבורג: רק לשניים יש זכות הצבעה.

ניר אורבך: מי שיכול להצביע מהאופוזיציה פה זה חבר הכנסת פינדרוס וחבר הכנסת טיבי.

ניר אורבך: תודה רבה לכם, ההצעה התקבלה, המליאה תיפתח מחר ב-10:00.

ניר אורבך: אני מבקש רביזיה.

שלמה קרעי: רביזיה.

ניר אורבך: הרביזיה תהיה בתחילת הישיבה שתתקיים בשעה 15:30.

ניר אורבך: תודה רבה, אני נועל את הישיבה.